
FORRETNINGSORDEN FOR BESTYRELSEN

FOR

GHRVPK

§1. Formål.

1. Forretningsordenen er bestyrelsens indbyrdes aftale om måden at samarbejde på, og kan ændres af bestyrelsen. 

2. Forretningsordenen for bestyrelsen for GHRVPK er til hver en tid underlagt gældende vedtægter for GHRVPK.

3. Ændringer i forretningsordenen kan vedtages af et flertal af bestyrelsens medlemmer.

4. Ved ændringer i vedtægterne skal forretningsordenen ajourføres i påkrævet omfang.

§2. Bestyrelsens sammensætning.

Medlemmer til bestyrelsen vælges på foreningens generalforsamling og består af:

a.
Formand, der vælges for to år i ulige år

b.
Kasserer, der vælges for to år i lige år

c.
Fem bestyrelsesmedlemmer, hvor:

(1).
Tre bestyrelsesmedlemmer vælges for to år i "lige år".

(2).
To bestyrelsesmedlemmer vælges for to år i "ulige år".

Efter aftale kan Chefen for Gardehusarregimentet yderligere udpege et bestyrelsesmedlem fra Gardehusarregimentet.

Kassereren og formand må ikke være en og samme person, eller dele samme bopæl.

I tilfælde af varigt forfald for formanden indtræder næstformanden. 

§3. Bestyrelsens virke.

1. Bestyrelsen træffer beslutninger om de overordnede retningslinjer for GHRVPK’s virke under ansvar overfor Generalforsamlingen.

I forhold vedrørende beslutninger om disponering og afrapportering af tilskud fra offentlige midler sker det under ansvar overfor bevilgende myndighed.

2. Bestyrelsen er ansvarlig for GHRVPK samlede virksomhed.

3. Efter aftale med Chefen for Gardehusarregimentet kan GHR udpege et medlem af bestyrelsen. 

4. Bestyrelsen varetager med ansvar overfor Generalforsamlingen den daglige drift, koordination, pligter og interesser i GHRVPK.

§ 4. Beskyttelse af den enkelte – habilitet.

1. Et bestyrelsesmedlem må ikke deltage i behandlingen af spørgsmål af væsentlig personlig eller økonomisk interesse for denne eller dennes nærtstående, når interessen kan være i strid med GHRVPK interesser.

2. Bestyrelsens medlemmer er forpligtet til at oplyse om egen inhabilitet i bestyrelsens virke.

§ 5. Tavshedspligt.

Et bestyrelsesmedlem er forpligtet til at udvise fortrolighed i udøvelsen af hvervet. Dette indebærer, at opbevaring af materiale skal ske på forsvarlig måde. Efter fratrædelse som bestyrelsesmedlem er vedkommende fortsat forpligtet til at udvise fortrolighed i forhold til oplysninger modtaget i fortrolighed f.eks. om økonomi og strategi, samt oplysninger af privat karakter.

§ 6. Bestyrelsens møder.

Bestyrelsen tilstræber at afholde som minimum seks møder årligt, normalt et hver anden måned eller så ofte formanden finder anledning dertil, eller et flertal af bestyrelsen fremsætter begæring derom.

Formanden eller et af formanden udpeget medlem af bestyrelsen leder foreningens møder. Hvert medlem af bestyrelsen har 1 stemme. 

Bestyrelsen er beslutningsdygtig, når mindst fire bestyrelsesmedlemmer samt formanden eller næstformanden er til stede. 

Bestyrelsen træffer sine afgørelser ved simpelt stemmeflertal. I tilfælde af stemmelighed er formandens/næstformandens stemme afgørende. 

Bestyrelsesmedlemmerne har mulighed for senest 14 dage forinden mødets afholdelse, at bede om punkter/emner behandlet på bestyrelsesmødet. Disse punkter fremsendes til sekretæren, som udarbejder dagsordenen. Dagsorden udsendes til bestyrelsen senest 8 dage før mødeafholdelse. 

6.1. Logistikmøder.

Ud over bestyrelsesmøder, gennemføres der som minimum fire logistikmøder årligt, normalt et hver tredje måned eller så ofte som mødedeltagerne finder anledning hertil. I møderne deltager de udpegede/valgte fokusansvarlige for hjulkøretøjer, kampvogne, pansrede mandskabsvogne, hestevogne samt øvrige ressourcepersoner efter omstændighederne.
Formålet med mødet er, at komme med forslag til bestyrelsen vedrørende ændringer/justeringer og evt. optimering af de logistiske forhold, herunder evt. mangler i foreningen. Mødet tjener samtidig til, at den enkelte fokusansvarlige fremlægger gruppens status vedrørende MAT, PSN, UDD/OMSK samt deltagelse/forventet deltagelse i kommende aktiviteter.

Mødet ledes af næstformanden, som udsender mødeindkaldelse ca. 3 uger før mødet med en fast dagsorden, som anført i § 6 stk.2. Der udfærdiges referat, som lægges ud på foreningens hjemmeside. 

6.2. Dagsorden til logistikmøder.

Logistikmøderne afholdes efter en dagsorden, der som minimum indeholder følgende punkter. 

a. Godkendelse af dagsorden (Næstformand, alle). 
b. Godkendelse af referat fra sidste møde. (Næstformand, alle). 
c. Næstformanden orienterer (Næstformanden). 

d. Indkommende forslag. 

e. Orientering/drøftelse: 

· Den enkelte fokusansvarlige giver et indlæg om aktuel status indenfor eget område (PSN, MAT, UDD/OMSK). 

· Status for deltagelse i kommende aktiviteter. 

· Forslag til forbedringer/justeringer. 

f. Gennemgang af AKOS (Næstformanden). 
g. Gennemgang af aktionslisten (Næstformanden). 
h. Næste møde fastlægges. (Alle) 
i. Eventuelt. (Alle). 
§ 7. Dagsorden til bestyrelsesmøderne.

Bestyrelsesmøder afholdes efter en dagsorden, der som minimum indeholder følgende punkter:

- Godkendelse af referat af sidst afholdte bestyrelsesmøde.

- Godkendelse af dagsorden for nærværende bestyrelsesmøde.

- Orienteringer fra formanden.

- Status for økonomi, herunder forbrug i forhold til budget.

- Status for afsluttede, igangværende og planlagte aktiviteter.

- Emner til drøftelse og godkendelse.

- GHRVPK Aktivitetsoversigt.

- Orientering fra ressourcepersoner, Fokusudvalg og Logistikmøder (bordet rundt).

- Fastsættelse af dato for næste møde.

- Eventuelt.

Sekretæren udsender foreløbig dagsorden til bestyrelsen og evt. ressourcepersoner senest 14 arbejdsdage før bestyrelsesmødet.

Ændringer og/eller indkomne forslag skal være sekretæren i hænde senest 7 dage før bestyrelsesmødets afholdelse. Den endelige dagsorden offentliggøres 5 dage før bestyrelsesmødets afholdelse.

Oplæg til drøftelse og beslutning samt budgetstatus fremsendes minimum 8 dage før næste møde til alle bestyrelsens medlemmer.

Bestyrelsen kan beslutte at behandle punkter på dagsordenen, som lukkede emner. En sådan beslutning tages som udgangspunkt forud for mødet, men kan også fastsættes på mødet.

Senest 10 hverdage efter bestyrelsesmødets afholdelse udsendes udkast til referat til gennemsyn blandt bestyrelsens medlemmer. Bestyrelsens medlemmer har 5 dage til at komme med kommentarer til udkastet, hvorefter det betragtes som vedtaget. Det vedtagne referat offentliggøres på foreningens hjemmeside senest 21 dage efter mødets afholdelse. 

Vedtaget referat underskrives af alle medlemmer af bestyrelsen på det følgende bestyrelsesmøde og lægges derefter op på foreningens hjemmeside.

§ 8. Bestyrelsens opgaver. 
1.
At konstituere sig umiddelbart efter generalforsamlingen med minimum en næstformand.

2.
At lede og tilrettelægge foreningens arbejde og udføre sit virke i overensstemmelse med § 2 og § 5.

3.
At varetage en række driftsmæssige og administrative opgaver herunder bl.a. vedrørende Aktivitetsoversigt, økonomi, medlemsregistrering og andre af DHM og GHR udgivne bestemmelser og retningslinjer.

4. 
At tilsikre, at foreningen overholder de givne retningslinjer og regler for anvendelse af Forsvarets militærhistoriske køretøjer samt, hvem der kan deltage i de forskellige aktiviteter.

5.
At udarbejde referater og aflægge beretning om sin virksomhed overfor generalforsamlingen.

6.
At udarbejde en forretningsorden og en regnskabsinstruks, der skal være tilgængelig på hjemmesiden.

7.
At holde løbende kontakt til de fokusansvarlige m.fl. og herunder afholde mindst fire årlige Logistikmøder.

8.
At repræsentere foreningen udadtil på nationalt og internationalt plan.

9.
At nedsætte udvalg til varetagelse af særlige opgaver. Kommissorium for nedsatte udvalg m.m. skal foreligge tilgængelige på hjemmesiden.

10.
At udpege nødvendige fokusansvarlige og ressourcepersoner.


11.
At indgå skriftlige aftaler med alle relevante samarbejdspartnere.

§ 9. Budget og regnskab. 

Bestyrelsen er ansvarlig for udarbejdelse af foreningens regnskab og budget.

Administrationen af foreningens økonomi og regnskab varetages af foreningens kasserer ud fra de til enhver tid gældende regnskabsregler for god regnskabsførelse. 

Kassereren følger på hvert bestyrelsesmøde op på foreningens økonomi og kommer med en status.

§ 10. Revision. 

Foreningen er selv ansvarlig for revision (bilagskontrol) af regnskabet ved (kritisk) revisor valgt på generalforsamlingen

§ 11. Tegningsret.

Foreningen tegnes af formanden, og denne kan give prokura til andre medlemmer af bestyrelsen vedr. foreningens anliggender. I formandens fravær træder næstformanden automatisk i dennes sted.

§ 12. Bestyrelsesmedlemmers opgaver.

12.1. Formand.

Formanden repræsenterer bestyrelsen udadtil. Formanden leder og fordeler bestyrelsens arbejde.  

Det er formandens opgave:

1. At være foreningens profil og talerør udadtil, herunder at repræsentere foreningen ved konferencer o. lign. 

2. I samarbejde med næstformanden og sekretæren at forberede bestyrelsesmøderne, herunder udfærdige dagsorden, udarbejde baggrundsmateriale og fastlægge mødelokalitet. 

3. At fremlægge bestyrelsens årsberetning for Generalforsamlingen. 

4. At lade indkalde til bestyrelsesmøder.

5. At indkalde til Generalforsamlingen jf. vedtægterne.

6. At koordinere de løbende aktiviteter i perioden mellem bestyrelsesmøderne.

7. At være kontaktperson til den sideordnende og overordnede aktører og myndigheder.   

12.2. Næstformand.

Næstformanden er stedfortræder for formanden.

Det er næstformandens opgave:

1. At holde løbende tæt kontakt til formanden og være formandens primære sparringspartner.

2. Med ansvar over for formanden at skabe en overordnet ramme, der samler GHRVPK til en helhed. 

3. At følge og støtte fremdriften i GHRVPK projekter, aktiviteter og initiativer. 

4. At støtte formanden i udarbejdelse af dagsorden, baggrundsmateriale til bestyrelsesmøderne m.m.

5. At indkalde, lede og udsende referat af de afholdte logistikmøder.

12.3. Sekretær.

Det er sekretærens opgave:

1. At udarbejde dagsorden til bestyrelsesmøder efter nærmere direktiv fra formanden.

2. At udarbejde referat fra bestyrelsesmøder.

3. At fordele vedtaget referat til bestyrelsen, ressourcepersoner m.fl. og foreningens hjemmeside.

4. At klargøre materiale til gennemførelse af Generalforsamlingen, herunder udarbejdelse af indkaldelse, dagsorden etc.

5. At udarbejde referat fra Generalforsamlingen, der godkendes af dirigent og formand inden fordeling jf. pkt. 6.3.3.

6. At forestå tilmelding til arrangementer/møder/aktiviteter og bestille nødvendige mødelokaler m.m.

7. At holde nærværende forretningsorden opdateret.

12.4. Kasserer.

Det er kassererens opgave:

1. At håndtere foreningens økonomi, herunder udarbejde forslag til budget samt forslag til kontingent, styre foreningens afholdelse af udgifter, registrere indtægter samt udarbejde regnskab ved året afslutning.

2. At monitere status af forbrug i forhold til budget, og informere herom på hvert bestyrelsesmøde.

§ 13. Godkendelse.

Forretningsordenen er godkendt på bestyrelsesmødet den xx/yy 2021.

